《韩信反汉》
清代·张洵佳

韩信反汉诛，千载多怜恕。私与陈豨言，一室无人预。

谁闻谁见之，而作造反据。况乎居京师，兵权已尽去。

党羽结何人，兵械藏何处。岂率数家僮，能将长安踞。

其实帝出征，设计事前豫。特假吕雉手，宫门伏刀锯。

舍人外间告，萧相暗中助。冤酷甚黔彭，我为呼天吁。

作者简介：字少泉，又字瑞生。同治癸酉优贡，历署河南上蔡，宁陵陈留县知事，升用直隶州知州。著有《爱吾庐诗钞》。先生诗宗香山，为人朴讷谨愿，胸无城府。严取与，辨义利，交久益敬。乡里后进有一才一艺者，必为之揄扬不置。需次汴垣，兼藉课徒自给，春秋榜发售者踵接。徐东海相国、朱古薇侍郎其尤著者也。宰上蔡日，终日堂皇，清理狱讼，不三月，囹圄一空。宁陵亦然。调署陈留二年，学道爱人，宽猛相济，政绩尤著。先生五十书怀诗有“两载民情水乳融”之句。年五十一，即自劾旋里。春秋佳日，惟与二三知已饮酒赋诗，不问门以外事，时论高之。